Document ID: 32005R0865

KOMISIJAS REGULA (EK) Nr. 865/2005
(2005. gada 7. jūnijs),
ar ko groza Regulu (EK) Nr. 2707/2000, kurā izklāstīti noteikumi par Padomes Regulas (EK) Nr. 1255/1999 piemērošanu attiecībā uz Kopienas atbalstu piena un dažu piena produktu piegādē izglītības iestāžu skolēniem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju (1), un jo īpaši tās 15. pantu un 47. panta otro ievilkumu,
tā kā:
(1)
Regulas (EK) Nr. 1255/1999 14. panta 3. punktā noteiktas atbalsta summas, kas jāpiešķir par piena produktu piegādi skolēniem laika posmā no 2004. gada 1. jūlija līdz 2005. gada 30. jūnijam.
(2)
Lai atvieglinātu darbu valstu pārvaldes iestādēm un organizācijām, kas ir atbildīgas par skolām piemērojamās piena izplatīšanas shēmas īstenojumu un šai shēmai atvēlētā atbalsta maksājuma īstenojumu, 2003./2004. mācību gada noslēgumā ar Komisijas Regulu (EK) Nr. 2707/2000 (2) tika ieviests pārejas noteikums, kas piemērojams atbalsta likmes grozīšanas gadījumā.
(3)
Dalībvalstis, kurās 2004./2005. mācību gads noslēdzas pēc 30. jūnija, joprojām saskarsies ar atbalsta maksājumu pārvaldības grūtībām atbalsta maksājuma likmes maiņas dēļ. Ir lietderīgi attiecināt šo pašu nosacījumu arī uz 2004./2005. mācību gadu.
(4)
Tādēļ attiecīgi jāgroza Regula (EK) Nr. 2707/2000.
(5)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2707/2000 4. panta 3. punkta otro daļu aizstāj ar šādu:
“Tomēr 2004./2005. mācību gadam paredzēto atbalsta likmi, kas ir spēkā jūnija pirmajā dienā, var piemērot visu jūlija mēnesi, ja mācību gads dalībvalstī noslēdzas jūlijā.”
2. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 7. jūnijā

Labels: 12
17
19
5